**De vină-i vremea...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sunt dimineți mai reci și mai ploioase,

Te-ndeamnă parcă să rămâi în pat,

Să-colorezi în roșu-aprins angoase

Și gândurile negre ce-ți dau mat

Când te întrebi uimit, răpus de boală,

Pe unde-i vara noastră-n minijup

Că vremea-i astăzi rea și trivială,

O simți sculptând în porii de pe trup?

Am timp în schimb să mă gândesc la tine

Ori să pășesc visând pe curcubeu,

Să te posed, în vis, fără rușine,

Pe blana albă lângă șemineu.

- La meteo se-anunță doar extreme,

Anomalii în luna lui cuptor,

Prognoza-i încâlcită, despre vreme

Se pun pariuri... Niciun ajutor

De nicăieri nu mai primim, iubire,

Sau doar răsplata ultimilor ani,

Refugiați sub pătura subțire

A verilor uitate... Ce tirani

Am fost atunci și-am risipit în joacă

Atâta pasiune-ncât acum,

Când ziua de-ntuneric se dezbracă,

La amintiri mi-e greu să mă rezum.

Ioan Grigoraș Liliana Trif